Den 22. december sidste år brændte Dennis Damgaards hus i Agersted. I går stod han frem på TV, hvor han luftede sin frustration over, at politiet ikke var færdige med sine undersøgelser. I dag er han blevet sigtet for forsætlig brandstiftelse. Det bekræfter Nordjyllands Politi. Politiet mistænkte hurtigt at ilden var påsat, og helt ekstraordinært blev hjemmeværnet sat til at bevogte huset, indtil politiets teknikere nåede frem. Her knap et år senere efterforskede politiet stadig sagen. - Jeg føler mig uretfærdigt behandlet. Jeg tænker, at det burde ligge lige til højrebenet at sige, at det ikke var mig, men alligevel vil politiet ikke afslutte sagen, sagde Dennis Damgaard i indslaget i går. I dag overbragte Nordjyllands Politi ham så beskeden om, at han er sigtet i sagen. - Det forstår jeg ikke, jeg var jo ikke i Nordjylland på det tidspunkt. I mit hoved er det bare tegn på, at politiet forsøger at trække tiden yderligere, og jeg regner helt sikkert med, at sigtelsen bliver frafaldet, og sagen bliver droppet, når alt kommer frem, siger Dennis Damgaard i dag. Dennis Damgaard står til at få en millionerstatning for huset, men sagen har sat Dennis Damgaard i en økonomisk klemme. Forsikringsselskabet TRYG vil ikke længere betale for genhusning, og de vil heller ikke udbetale penge for huset, før Nordjyllands Politi afgør sagen.
Dagen efter Dennis Damgaard stod frem på TV2 Nord, har politiet valgt at sigte ham for at sætte ild til sit hus. Dermed er et års ventetid forbi.